Benke László

*Hogyan éljünk?*

 *Tekintetünkben hajh! nem az elvesztett,*

 *Az el nem nyert éden fajdalma van.*

 Vajda János

Századok múlnak, ezredévek,

nézzük egymást, két ágyrajáró,

vágyakozunk és vizsgálódunk,

vagy itt, vagy ott egy állomáson.

Senki se tudja, mi történik.

Hogyan éljük az életünket?

Istennek és magunknak is

bocsássuk meg az édenünket!

Tegnap még fontos volt a testünk,

szerelmünk fénye még fontosabb.

Én holtomiglan azt reméltem,

örökké most már velem maradsz.

El-elcseréltük magányunkat,

hetenként egyszer, hétvégére.

Most visszavetted, ahogy adtad,

jöhet akár az élet vége.

Hálódba kerültem, mint a hal,

de elengedtél: „szabad vagyok”!

Csakhogy ebbe a szabadságba

naponta szinte belehalok.